I to dage har politiets særlige reaktionspatrulje trænet sine færdigheder i kulturhuset for at kunne håndtere skudepisoder og terrorhændelser endnu bedre fremover.

Hvis du har set bevæbnet politi omkring kulturhuset AKKC de seneste dage, så var der bare tale om en øvelse. Reaktionspatruljen fra Nordjyllands Politi trænede i Aalborg Kongres og Kultur Center torsdag 5. januar og mandag 9. januar - med både løs ammunition og skudsikre veste. Målet var at øve betjentene i at håndtere skudepisoder og terrortrusler, oplyser AKKC. Hos Nordjyllands Politi bekræfter leder af reaktionspatruljen og fungerende politikommissær Claus Stærk over for TV2 Nord, at patruljen har været på øvelse i kulturcentret. - AKKC er et stort sted, hvor mange mennesker mødes. Så det er et godt sted at træne, fordi vi her bliver udfordret i at finde rundt i de mange sale. Det giver os også mulighed for at se tingene indefra og lære stedet at kende, hvis der skulle ske noget dernede, fortæller han. Træner kritiske færdigheder En reaktionspatrulje er en særlig enhed, som varetager specialopgaver som skudepisoder, bandekonflikter, farlige anholdelser, terrorhandlinger og andre uforudsete hændelser, hvor menneskeliv er i fare. Derfor var AKKC med sine 24.000 kvadratmeter et oplagt sted at træne. - Det træner os i, hvordan vi effektivt og hurtigt kan blive sat ind i en kritisk situation, siger Claus Stærk, der dog af sikkerhedsmæssige hensyn ikke vil gå i detaljer med præcis hvilke færdigheder, betjentene trænede. Han oplyser, at der ingen figuranter var til stede under øvelsen – blot betjentene fra reaktionsstyrken. Hos AKKC er man også glade for udsigten til at have velforberedte betjente i tilfælde af, at scenarierne bliver til virkelighed. - Det er vigtigt, at politiet har et kendskab til lokationerne, så de er forberedt, hvis uheldet skulle være ude. Under afviklingen af øvelserne i AKKC anvendte reaktionspatruljen derfor også løs ammunition for at træne deres færdigheder og holde dem helt skarpe, fortæller Søren Kabbel Dalgaard, der er teknisk chef i AKKC. Til daglig indgår betjentene fra reaktionspatruljen i det almindelige beredskab. Glade for samarbejdet Hos Aalborg Kongres og Kultur Center bidrager man gerne til politiets oprustning ved at stille egnede lokaler til rådighed under øvelserne. - Vi er meget glade for vores gode samarbejde med Politiet og Beredskabscenteret, da vi selvfølgelig ønsker, at alle føler sig sikre, når de befinder sig i AKKC. Derfor har vi sammen med Politiet og Beredskabscenteret gennem en årrække afholdt en række øvelser i vores lokaler. Heldigvis kan vi med vores mange kvadratmeter være behjælpelige med at danne rammerne omkring flere forskellige typer af øvelser, ligesom de to nye øvelser her i januar, siger den tekniske chef. Reaktionspatruljerne findes i alle landets politikredse og blev indført i 2014 på baggrund af den skærpede terrortrussel samt angrebet på Utøya i Norge i 2011.